|  |
| --- |
|  |
| Versjon 0.96**12.05.2020** |
| **Prosedyreregler for konkurranse om** |
|  **Markedsinformasjonssystem (MIS)**  |
|  |

# Innhold

[Innhold 1](#_Toc40173964)

[1. Innledning 2](#_Toc40173965)

[1.1 Overordnet om anskaffelsen 2](#_Toc40173966)

[1.2 Om Oppdragsgiver og oppdraget 2](#_Toc40173967)

[1.3 Oppdragets omfang 3](#_Toc40173968)

[1.4 Kontraktens varighet 3](#_Toc40173969)

[1.5 Frister for konkurransen 3](#_Toc40173970)

[1.6 Konkurransegrunnlagets oppbygning 4](#_Toc40173971)

[2. Gjennomføring av konkurransen 5](#_Toc40173972)

[2.1 Konkurransegjennomføringsverktøy 5](#_Toc40173973)

[2.2 Spørsmål, rettelser, supplering eller endring av konkurransegrunnlaget 5](#_Toc40173974)

[2.3 Tilbudskonferanse 5](#_Toc40173975)

[3. Kvalifikasjon 5](#_Toc40173976)

[3.1 Innledning 5](#_Toc40173977)

[3.2 Kvalifikasjons- og dokumentasjonskrav 6](#_Toc40173978)

[3.3 Egenerklæringsskjema (ESPD) og innlevering av kvalifikasjonssøknad 6](#_Toc40173979)

[3.3.1 Generelt 6](#_Toc40173980)

[3.3.2 Utfylling av ESPD-skjemaet med samlet angivelse av alle kvalifikasjonskrav 6](#_Toc40173981)

[3.3.3 ESPD del III Nasjonale avvisningsgrunner 7](#_Toc40173982)

[3.4 Støtte fra andre virksomheter 7](#_Toc40173983)

[3.5 Avvisning av tilbyder 7](#_Toc40173984)

[4. Tilbudets innhold og organisering 8](#_Toc40173985)

[4.1 Generelt 8](#_Toc40173986)

[4.2 Deltilbud 8](#_Toc40173987)

[4.3 Alternative tilbud 8](#_Toc40173988)

[4.4 Språk 8](#_Toc40173989)

[4.5 Tilbudets oppbygning og utforming 9](#_Toc40173990)

[4.5.1 Utforming av tilbudet 9](#_Toc40173991)

[5. Innlevering og behandling av tilbud 9](#_Toc40173992)

[5.1 Innlevering 9](#_Toc40173993)

[5.2 Avvik fra konkurransegrunnlaget 9](#_Toc40173994)

[5.3 Avvisning 9](#_Toc40173995)

[6. GJENNOMFØRING AV FORHANDLINGER 10](#_Toc40173996)

[7. Avlysning og totalforkastelse 10](#_Toc40173997)

[8. Tildelingskriterier 10](#_Toc40173998)

[8.1 Tildeling av Kontrakt 10](#_Toc40173999)

[8.2 Tildelingskriterier og vekting 10](#_Toc40174000)

[8.3 Beskrivelse av tildelingskriteriene 11](#_Toc40174001)

[8.3.1 Pris 11](#_Toc40174002)

[8.3.2 Kvalitet 11](#_Toc40174003)

[9. Innsyn 11](#_Toc40174004)

[10. Kontraktsinngåelse 11](#_Toc40174005)

# Innledning

## 1.**1 Overordnet om anskaffelsen**

Ruter (også kalt «Oppdragsgiver») inviterer med dette til å gi tilbud på anskaffelsen av Markedsinformasjonssystem (MIS). Oppdraget er inndelt i 2 kontrakter.

Konkurransen gjennomføres i henhold til lov 17. juni 2016 nr. 73 om offentlige anskaffelser og forskrift 12. august 2016 nr. 975 om innkjøpsregler i forsyningssektorene. For denne anskaffelsen gjelder forskriftens del I og II.

Tilbudet som har det beste forholdet mellom pris og kvalitet for hver kontrakt vil bli valgt.

Valgt anskaffelsesprosedyre er «konkurranse med forhandling» i to trinn. Dette betyr at det først vil bli foretatt en kvalifisering av tilbyderne basert på kvalifikasjonskravene. Tilbyder må derfor først levere en kvalifikasjonssøknad sammen med utfylt ESPD-skjema, se nærmere om dette i punkt 3.

Deretter vil kun de tilbydere som er kvalifisert bli invitert til å innlevere tilbud. Nærmere regler for innlevering av tilbud følger av punkt 4 og 5, mens reglene for gjennomføring av forhandlingene følger av punkt 6.

Tilbyderne oppfordres til, og har ansvaret for, å gjennomgå konkurransegrunnlaget nøye og sette seg inn i reglene for konkurransen. Hvis konkurransegrunnlaget oppleves som uklart, oppfordres tilbyderne til å stille spørsmål til Ruter.

## 1.2 Om Oppdragsgiver og oppdraget

Ruter er et aksjeselskap som har ansvaret for planlegging, koordinering, og markedsføring av rutegående kollektivtrafikk i Oslo deler av Viken (tidligere Akershus). Tilskudd til driften ytes av Oslo kommune og Viken fylkeskommune. Ruter er ikke selv et operatørselskap, men kjøper som Oppdragsgiver transporttjenester av flere buss-, bane-, trikk- og båtselskaper som utfører den daglige transporten. For ytterligere informasjon om Ruter vises det til hjemmesiden: <http://www.ruter.no>.

For å bedre forstå våre kunders behov gjennomfører det intervjuer med våre kunder. Disse intervjuene foregår per dags dato på to måter.

1. 9 000 telefonintervjuer for å få oversikt over reisevanene og tilfredsheten til kundene.
2. 40 000 intervjuer av kunder om bord på kjøretøyene. Formålet med disse er å få innsikt i reiseopplevelsen. Herunder blant annet hvordan kjøretøyet fremstår i form av renhold, komfort etc, samt sjåfør sin kjørestil, service innstilling mm.

Denne konkurransen har til formål å finne en samarbeidspartner som kan gjennomføre dette på vegne av Ruter.

Ruters markedsinformasjonssystem bidrar til at Ruter og våre samarbeidspartnere får tilgang til nødvendig kunnskap om befolkningen i Oslo og tidligere Akershus’ reisevaner, preferanser, holdninger og opplevelse av kollektivtilbudet. Datainnsamlingen i dagens Ruter MIS foregår kontinuerlig, og gir dermed Ruter oppdatert informasjon om viktige aspekter ved bruk og opplevelse av kollektivtilbudet i Oslo og Akershus.

I tillegg til Ruter MIS gjennomfører Ruter også andre undersøkelser. Dette kan være undersøkelser knyttet til temaer / problemstillinger som er for omfattende til at de kan integreres i MIS som en tilleggsmodul, og/eller det er ønskelig å benytte en annen datainnsamlingsmetode (f. eks. web).

## 1.3 Oppdragets omfang

Dagens leverandør gjennomfører 9 000 telefonintervjuer per år, og ca 40 000 intervjuer med kunder om bord på buss, trikk, T-bane og båt i Oslo og deler av Viken (tidligere Akershus), med tilhørende rapporteringsløsning(er).

Da markedet er i stadig utvikling på dette område med nye teknologiske løsninger har vi lagt opp til at hver leverandør også kan levere et alternativt tilbud som innebærer nye løsninger. Det viktigste for oppdragsgiver er at de ulike elementene i kundeinnsikten ivaretas på en god måte.

## 1.4 Kontraktens varighet

Oppdraget gjelder for perioden 01.04.2021 til 31.03.2024, med mulighet for 1+1 års forlengelse.

## 1.5 Frister for konkurransen

Oppdragsgiver har satt opp følgende foreløpige fremdriftsplan:

|  |  |  |
| --- | --- | --- |
| **Aktivitet** | **Dato** | **Klokkeslett** |
| Kunngjøring av konkurransen | 02.06.2020 |  |
| Tilbudskonferanse | ? |  |
| Frist for å stille spørsmål i kvalifikasjonsfasen | 28.06.2020 | Kl 12:00 |
| Frist for å levere forespørsel om å delta i konkurransen | 02.07.2020 | Kl 12:00 |
| Avgjørelse om kvalifisering med meddelelse til tilbyderne | 03.07.2020 |  |
| Frist for å stille spørsmål til konkurransegrunnlaget | 25.08.2020 | Kl 12:00 |
| Siste dag Oppdragsgiver legger ut svar på spørsmål evt. også oppdatering av konkurransegrunnlaget | 27.08.2020 |  |
| **Frist for innlevering av tilbud (tilbudsfrist)** | 02.09.2020 | Kl 12:00 |
| Forhandlinger og reviderte tilbud | Uke 38 - 40 |  |
| Forventet tildeling | Uke 43 |  |
| Vedståelsesfrist | 02.12.2020 |  |
| Oppstart av Oppdraget (dato er endelig) | 01.04.2021 |  |

Oppdragsgiver presiserer at fremdriftsplanen er veiledende, og at forskyvninger kan finne sted innenfor den periode tilbudet er bindende (dvs. innenfor vedståelsesfristen).

## 1.6 Konkurransegrunnlagets oppbygning

Konkurransegrunnlaget består av følgende to deler:

* Prosedyrebeskrivelsen (dette dokument) som inneholder informasjon og rettledning i

 konkurransefasen. Med følgende vedlegg til informasjon for tilbydere:

Vedlegg a Nåværende spørreskjema Kundeintervju

Vedlegg b Nåværende spørreskjema Reisevaneundersøkelse

Vedlegg c Passasjertall per linje tidsperiode og ukedag 2019

Vedlegg d Oversikt operatører, kontrakt, linje og antall intervjuer per måned

Vedlegg e Stoppesteder Oslo og Viken per 12. februar 2020

* Kontrakten som angir vilkår for tjenesten og regulerer kontraktsforholdet mellom Oppdragsgiver og Leverandøren med følgende vedlegg:

Bilag 1 Oppdragsbeskrivelse med x vedlegg

Bilag 2 Konsulentens løsningsbeskrivelse

Bilag 3 Fremdrift og milepæler

Bilag 4 Administrative bestemmelser

Bilag 5 Prisbetingelser

Bilag 6 Endringer i den generelle avtaleteksten

Bilag 7 Endringer i ytelsen etter avtaleinngåelsen

Bilag 8 Databehandleravtale

Bilag 9 Konfidensialitetserklæring

Bilag 10 Handlingsregler for Ruters leverandører

# Gjennomføring av konkurransen

## 2.1 Konkurransegjennomføringsverktøy

Ruter benytter konkurransegjennomføringsverktøy fra EU-Supply for kunngjøring og gjennomføring av konkurransen. For å levere kvalifikasjonssøknad og tilbud i denne konkurransen må leverandørene benytte systemet. Registrering er gratis og skjer her: <https://eu.eu-supply.com/login.asp>

Ruter anbefaler alle leverandørene om å starte arbeidet med innlevering av kvalifikasjonssøknad og tilbud i god tid før fristen. Kvalifikasjonssøknad og tilbud kan sendes flere ganger og revideres helt frem til fristen. Ruter vil først se kvalifikasjonssøknad og tilbud etter fristen.

Hvis det er utfordringer med å laste opp dokumenter kan brukerstøtte hos EU-Supply kontaktes på telefon +47 23 96 00 10.

## 2.2 Spørsmål, rettelser, supplering eller endring av konkurransegrunnlaget

Tilbyderne oppfordres til å foreta en grundig gjennomgang av konkurransegrunnlaget for å avdekke eventuelle uklarheter. En slik gjennomgang bør gjennomføres på et så tidlig tidspunkt at det er tid til å korrigere uklarhetene før tilbud inngis.

Alle spørsmål fra tilbyderne vedrørende konkurransen rettes skriftlig via EU-Supply. Alle spørsmål som gir grunnlag for et svar som inneholder nye eller endrede opplysninger vil være tilgjengelige for alle tilbydere evt. i anonymisert (omarbeidet) form gjennom EU-Supply. Oppdragsgiver vil bare svare på spørsmål fra tilbydere gjennom EU-Supply.

I perioden frem til fristen for siste reviderte tilbud, har Oppdragsgiver anledning til å foreta ikke-vesentlige rettelser, suppleringer, og endringer av konkurransegrunnlaget. Informasjon om dette vil bli publisert i EU-Supply.

## 2.3 Tilbudskonferanse

Oppdragsgiver inviterer alle tilbyderne til en tilbudskonferanse, Tilbudskonferansen gjennomføres den xxxxxxx. Relevante tilbydere har anledning til å stille med inntil 4 deltagere. Påmelding må skje senest xxxxxxx til xxxxxx.

# Kvalifikasjon

## 3.1 Innledning

Som en del av kvalifikasjonssøknaden skal tilbyder utarbeide et søknadsbrev. Søknadsbrevet skal som minimum inneholde en beskrivelse av hvilke kontrakter søknaden omfatter. Dersom det søkes om flere kontrakter skal kontraktene angis i prioritert rekkefølge.

## 3.2 Kvalifikasjons- og dokumentasjonskrav

|  |  |
| --- | --- |
| **Kvalifikasjonskrav**  | **Dokumentasjonskrav**  |

|  |
| --- |
|  Skatteattest for skatt og merverdiavgift  |
| Tilbyderen skal ha ordnede forhold til skattemyndighetene | Tilbyderen skal framlegge skatteattest for skatt og merverdiavgift fra skattemyndighetene. Attesten skal ikke være eldre enn 6 måneder regnet fra søknadsfristens utløp. |
| Krav til tilbyderens økonomiske og finansielle stilling  |
| Tilbyderen skal ha tilfredsstillende økonomisk og finansiell kapasitet til å gjennomføre Kontrakten | For norske leverandører vil [oppdragsgiver vil gjennomføre en kredittvurdering av selskapet for å se at kravet er oppfylt.](https://eu.eu-supply.com/app/qualification/question.asp?FID=&TPLID=&QID=1265295&QVID=1843785&AID=241797&IDT=1&PID=223138&E=&CID=)For utenlandske leverandører dokumenteres kravet ved å legge ved en kredittvurdering basert på siste kjente regnskapstall. |
| Krav til tilbyderens juridiske stilling  |
| Tilbyderen skal være et lovlig etablert foretak | Firmaattest, ikke eldre enn 6 måneder regnet fra søknadsfristens utløp. |

For utenlandske foretak skal originale dokumentene foreligge, hvis disse er på andre språk enn skandinavisk/engelsk skal det legges ved en oversettelse av dokumentene til en av disse språkene.

## 3.3 Egenerklæringsskjema (ESPD) og innlevering av kvalifikasjonssøknad

### 3.3.1 Generelt

Tilbyderen skal i første trinn av konkurransen fylle ut og levere det europeiske egenerklæringsskjemaet («ESPD») sammen med kvalifikasjonssøknaden. ESPD er en foreløpig dokumentasjon på at Tilbyderen oppfyller kvalifikasjonskravene og på at det ikke foreligger grunner for avvisning.

Det er ikke nødvendig å vedlegge dokumentasjon på at kvalifikasjonskravene er oppfylt sammen med ESPD, men det er ønskelig at dette leveres samtidig. Tilbyderne må i alle tilfelle sørge for å ha dokumentasjonen som fremgår av punkt 3.2 tilgjengelig. Ved forespørsel fra Oppdragsgiver skal Tilbyder kunne levere dokumentasjonen innen to virkedager.

Generell informasjon om egenerklæringsskjemaet finnes på [www.anskaffelser.no](http://www.anskaffelser.no).

### 3.3.2 Utfylling av ESPD-skjemaet med samlet angivelse av alle kvalifikasjonskrav

Tilbyderen skal fylle ut ESPD-skjemaets del II, III, IV og VI.

For del IV gjelder følgende:

I denne konkurransen kan tilbyderne i ESPD-skjemaet gi en samlet erklæring om at han oppfyller samtlige av de kvalifikasjonskravene som fremkommer av dette konkurransegrunnlaget. Dette gjøres i ESPD-skjemaets del IV seksjon a. Det vil si at resten av del IV ikke skal fylles ut.

### 3.3.3 ESPD del III Nasjonale avvisningsgrunner

I ESPD del III: Avvisningsgrunner, seksjon D er det inntatt følgende punkt: «Andre avvisningsgrunner som er fastsatt i den nasjonale lovgivingen i Oppdragsgiverens medlemsstat». De norske anskaffelsesreglene går lenger enn hva som følger av avvisningsgrunnene angitt i EUs direktiv om offentlige anskaffelser og i standardskjemaet for ESPD. Det presiseres derfor at alle avvisningsgrunnene i forsyningsforskriften § 20-2, inkludert de rent nasjonale avvisningsgrunnene, gjelder i denne konkurransen.

Til orientering er følgende av avvisningsgrunnene i forsyningsforskriften § 20-2 rent nasjonale avvisningsgrunner:

-  § 20-2 (2). I denne bestemmelsen er det angitt at Oppdragsgiver kan avvise en leverandør når han er kjent med at leverandøren er rettskraftig dømt eller har vedtatt et forelegg for de angitte straffbare forholdene. Kravet til at Oppdragsgiver kan avvise leverandører som har vedtatt forelegg for de angitte straffbare forholdene er et særnorsk krav.

- § 20-2 (3) bokstav i. Avvisningsgrunnen i ESPD-skjemaet gjelder kun alvorlige feil i yrkesutøvelsen, mens den norske avvisningsgrunnen også omfatter andre alvorlige feil som kan medføre tvil om leverandørens yrkesmessige integritet.

## 3.4 Støtte fra andre virksomheter

Tilbyderen kan støtte seg på andre virksomheter for å oppfylle kravene til økonomisk og finansiell stilling og/eller tekniske og faglige kvalifikasjoner. Tilbyderen skal i så fall dokumentere at han har rådighet over disse ressursene, ved å fremlegge en forpliktelseserklæring/økonomiske garantier fra den eller de aktuelle virksomhetene.

I tillegg skal det fremlegges dokumentasjon på de aktuelle virksomheters kvalifikasjoner i henhold til kvalifikasjonskravene i punkt 3.1, avhengig av hvilket eller hvilke kvalifikasjonskrav virksomheten skal bidra med å oppfylle.

For virksomheter som tilbyderen støtter seg på, skal det også leveres separate og signerte egenerklæringsskjema (ESPD). I tillegg skal det leveres dokumentasjon i henhold til punkt 3.2 for disse virksomhetene.

Dersom tilbyderen støtter seg på andre virksomheter for å oppfylle kravene til økonomisk og finansiell stilling, krever Oppdragsgiver at de er solidarisk ansvarlige for utførelsen av Kontrakten.

Dersom tilbyderen støtter seg på andre virksomheter for å oppfylle kravene til faglige kvalifikasjoner eller kravene til relevant faglig erfaring, skal disse virksomhetene utføre arbeidene som krever slike kvalifikasjoner.

## 3.5 Avvisning av tilbyder

Tilbydere som ikke oppfyller kvalifikasjonskravene eller der det foreligger øvrig pliktige avvisningsgrunner vil bli avvist. Øvrige regler vedrørende avvisning av tilbydere følger av forsyningsforskriften § 20-2 flg. Dette gjelder både «skal» og «kan»-avvisningsregler.

# Tilbudets innhold og organisering

## 4.1 Generelt

Kun kvalifiserte tilbydere vil bli invitert til å inngi tilbud i konkurransen.

Eventuelle rettelser, supplering eller endring av konkurransegrunnlaget som Oppdragsgiver foretar i tilbudsfasen vil bli meddelt innen fristen angitt i punkt 1.5.

## 4.2 Deltilbud

Det er anledning til å gi tilbud på en eller flere av kontraktene som er beskrevet i dette konkurransegrunnlag.

## 4.3 Alternative tilbud

Da markedet er i stadig utvikling på dette område med nye teknologiske løsninger har vi lagt opp til at hver leverandør også kan levere et alternativt tilbud som innebærer nye løsninger. Det viktigste for oppdragsgiver er at de ulike elementene i kundeinnsikten ivaretas på en god måte.

Det er leverandørens ansvar å levere en god besvarelse slik at oppdragsgiver får en trygghet for at tjenesten kan leveres.

## 4.4 Språk

Tilbudet skal være utformet på norsk.

## 4.5 Tilbudets oppbygning og utforming

### 4.5.1 Utforming av tilbudet

|  |  |  |
| --- | --- | --- |
| **Tilbudet skal ha følgende inndeling**  | **Tilbudet skal inneholde** | **Bilag som skal fylles ut og vedlegges**  |
| Tilbudsbrev  | Tilbudsbrevet skal som minimum inneholde en beskrivelse av hvilke Kontrakter tilbudet omfatter og en beskrivelse av eventuelle forbehold og avvik. Vi gjør oppmerksom på at eventuelle forbehold og avvik kan føre til at tilbudet blir avvist. |  |
| Vedlegg 1 | Tilbyders svar på Oppdragsbeskrivelsen  | Utfylt løsningsforslag og besvarelse av prisark |
| Vedlegg 2 | Tilbyders aksept av Databehandleravtalen | Tilbyder utarbeider vedlegg |

Tilbudet med alle vedlegg skal lastes opp i EU-Supply. Hvis det er utfordringer med å laste opp dokumenter kan brukerstøtte hos EU-Supply kontaktes på telefon +47 23 96 00 10.

Tilbydere som leverer dokumentasjon på en annen måte enn den som er beskrevet i tabellen, kan ikke forvente at dokumentasjonen vil bli vurdert.

# Innlevering og behandling av tilbud

## 5.1 Innlevering

Tilbudet med alle vedlegg skal lastes opp i EU-Supply. Nærmere informasjon om EU-Supply følger av punkt 2.1.

## 5.2 Avvik fra konkurransegrunnlaget

Dersom tilbyder har avvik (og forbehold) til konkurransegrunnlaget, skal dette angis tydelig i tilbudsbrevet. Det skal fremgå hva avviket gjelder og eventuelt hvor i tilbudet avviket er nærmere beskrevet.

Avvikets betydning for den tilbudte prisen bør beregnes av tilbyder. Oppdragsgiver har likevel en plikt til selv å vurdere priskonsekvens av alle avvik.

## 5.3 Avvisning

Regler om avvisning av tilbud følger hovedsakelig av forsyningsforskriften §§ 20-1, 20-8 og 20-9. Dette gjelder både «skal» og «kan»-avvisningsregler. Oppdragsgiver gjør oppmerksom på at avvik innebærer en risiko for at tilbudet kan bli avvist.

Det bemerkes at avvik fra krav formulert i konkurransegrunnlaget som, «skal» eller «må» eller liknende uttrykk, ikke i seg selv nødvendigvis medfører at avviket er vesentlig. Dette vil bero på en helhetlig vurdering av avviket.

# GJENNOMFØRING AV FORHANDLINGER

Konkurransen gjennomføres som en konkurranse med forhandling. Oppdragsgiver ser for seg å gjennomføre en forhandlingsrunde med alle kvalifiserte tilbydere, men forbeholder seg retten til å gjennomføre flere forhandlingsrunder dersom det er behov for det.

Oppdragsgiver kan forhandle om alle sider ved tilbudene, bortsett fra tildelingskriteriene og minstekrav. Alle endringer av tilbudet må dokumenteres gjennom innlevering av revidert tilbud.

Forhandlingene skal skje i samsvar med de grunnleggende prinsippene i anskaffelsesregelverket, det vil si konkurranse, likebehandling, forutsigbarhet, etterprøvbarhet og forholdsmessighet.

Oppdragsgiver forbeholder seg retten til å tildele kontrakter uten å gjennomføre forhandlinger, dersom konkurransesituasjonen og/eller tilbudene tilsier at det ikke er nødvendig med forhandlinger. Dette kan gjelde for en, flere eller alle kontraktene, avhengig av konkurransesituasjonen og tilbudenes innhold.

# Avlysning og totalforkastelse

Oppdragsgiver kan avlyse konkurransen eller forkaste alle tilbud dersom det foreligger saklig grunn.

# Tildelingskriterier

## 8.1 Tildeling av Kontrakt

Kontrakt tildeles den tilbyderen som etter Oppdragsgivers vurdering har levert tilbudet med best forhold mellom pris og kvalitet for hver kontrakt, basert på kriteriene i punkt 8.2 og 8.3 nedenfor.

I evalueringen av tildelingskriteriene vil Oppdragsgiver benytte en poengskala fra 0 – 10 poeng ved evalueringen av hvert kriterium.

I evalueringen av det enkelte tildelingskriterium vil det relativt sett beste tilbudet i konkurransen få 10 poeng. Vinneren av konkurransen vil være den som vektet får flest poeng på tildelingskriteriene.

## 8.2 Tildelingskriterier og vekting

|  |  |
| --- | --- |
| **Tildelingskriterier** | **Vekting** |
| Pris | 40 % |
| Kvalitet | 60 % |

## 8.3 Beskrivelse av tildelingskriteriene

### 8.3.1 Pris

Prisen vil bli evaluert på totalprisen oppgitt i prisarket.

### 8.3.2 Kvalitet

Under tildelingskriteriet Løsningsforslag vil oppdragsgiver evaluere på følgende underkriterier:

|  |  |
| --- | --- |
| Reisevaner og tilfredshet | 50% |
| Kundeintervjuer | 25% |
| Rapportering | 25% |

Tilbyderne vil bli evaluert med relativ vekt mot hverandre basert på besvarelsen som fremgår fra oppdragsbeskrivelsen.

Det viktigste underpunktet for oppdragsgiver under Reisevaner og tilfredshet og Kundeintervjuer er leverandørens beskrivelse av Datainnsamling.

# Innsyn

Ruter er underlagt offentleglova og denne lovens regler om innsyn i søknader/tilbud som Ruter mottar. Innsyn i søknader/tilbud i denne konkurransen vil uansett ikke bli gitt før kontraktstildeling er gjennomført.

Tilbydere skal først levere en sladdet versjon av endelig tilbud etter at reviderte versjoner er innlevert. Det medfører at tilbydere ikke skal levere en sladdet versjon av tilbudet før det blir gitt beskjed om at den aktuelle tilbyder er faset ut eller blir tilbudt Kontrakt.

Ruter forbeholder seg retten til å vurdere om sladdede opplysninger faktisk er forretningshemmeligheter. Ved tvilstilfeller vil dette bli tatt opp med den enkelte tilbyder.

# Kontraktsinngåelse

Alle tilbydere som har gitt tilbud vil motta en begrunnet meddelelse om hvilket tilbud som er valgt. Det vil bli satt en karensperiode på minst 10 dager regnet fra dagen etter at meddelelsen om valget av leverandør er sendt. Kontrakten vil bli inngått umiddelbart etter utløpet av karensperioden.

Bindende avtale er inngått først når kontrakt er signert av begge parter.